ኮቪድ 19ኝን ለመከላከል የህክምና ባለሙያዎቹ የህክምና ውሎ
 በየካቲት 12 ሆስፒታል ሜዲካል ኮሌጅ በተዘጋጀው በኮቪድ 19 ቫይረስ ወረርሽኝ በሽታ ለተጠረጠሩ ለይቶ ማቆያ ክፍል ውስጥ የህክምና አገልግሎት ሲሰጡ ያገኘናቸው በሆስፒታሉ የጠቅላላ ሀኪም የሆኑት ዶክተር የኔዓለም አየለ እና ሲስተር ቃልኪዳን አየሁ በክፍሉ ውስጥ አገልግሎት ሲሰጡ 14ኛ ቀናቸውን ይዘዋል። ለአንድ ወር አገልግሎት ከሰጡ በኋላ በሌሎች የጤና ባለሙያዎች ይተካሉ ።ዶክተር የኔዓለም እና ሲስተር ቃልኪዳን ስለአገል ግሎታቸው እንደገለጹልን፣ ቁርስ በልተው ጠዋት ወደ ማቆያ ክፍሉ ከገቡ በኋላ ለስምንት ሰዓታት ያህል ምግብ አይመገቡም፣ ለመጸዳዳትም ወደ መጸዳጃ አይሄዱም። ለመከላከያ የሚጠቀሙት አልባሳትና ሌሎች መከላከያዎችም በተረኛ እስኪተኩ ድረስ አያወልቁም። በዚህ ሁኔታ ለአንድ ወር ከቆዩ በኋላ ለተረኛው አስረክበው እነርሱም ለ14 ቀናት እራሳቸውን አግልለው ይቆያሉ። ከዚህ በኋላ ነው ወደ ቤተሰቦቻቸው የሚቀላቀሉት።በህክምና በቆዩበት አራት ዓመታት ጊዜ ውስጥ እንዲህ ያለ ከባድና ፈተና የሆነ ነገር እንዳላጋጠማቸው የሚናገሩት ባለሙያዎቹ፣ በአንድ በኩል በዚህ የፈተና ወቅት ለወገናቸው መድረስ መቻላቸውን እንደ ጥሩ አጋጣሚና በህክምና ታሪክም ለየት አድርገው እንደሚወስዱት ያስረዳሉ። ለህክምና ባለሙያው እጅግ ከባድ እንደሆነ ህብረተሰቡ እንዲረዳውም ይፈልጋሉ። ለደቂቃም ቢሆን እንዳይዘናጋ መልዕክት አስተላልፈዋል።በሆስፒታሉ የህክምና አገልግሎት ጥራት ዳይሬክተርናበኮሌጁ የኮቪድ 19ኝ ቫይረስ ወረርሽኝ በሽታ መከላከል አስተባባሪ ዶክተር በረከት ዘላለም እንዳስረዱት፣ ሆስፒታሉ በመደበኛ ከሚሰጠው የህክምና አገልግሎት ጎን ለጎን የለይቶ ማቆያ በማዘጋጀት በኮቪድ 19ኝ ወረርሽኝ ተጠርጥረው በህክምና ለተለዩትም አገልግሎት በመስጠት ላይ ይገኛል።በዚሁ መሰረትም በሆስፒታሉ በድገተኛ ክፍል ውስጥ ብቻ እስከ 48 ሰዎች በወረርሽኙ ተጠርጥረው ለይቶ ማቆያ ክፍል ይገባሉ። ተጠርጣሪዎቹ የናሙና ምርመራ ተደርጎላቸው ውጤት እስኪታወቅ ለ24 ሰዓት እንዲቆዩ ይደረጋል። በአንድ ወር ከአንድ ሳምንት ጊዜ ውስጥ ለአራት መቶ ሰዎች ምርመራ ተደርጎ አራት ሰዎች ቫይረሱ እንደተገኘባቸው አመልክተዋል። አራቱም በየካ ክፍለ ከተማ በተዘጋጀው ለይቶ ማቆያ መላካቸውን ገልጸዋል። በሆስፒታሉ ማቆያ ክፍል 34 አልጋዎች፣ ጽኑ ክፍል ደግሞ ሁለት አልጋዎች ተዘጋጅተዋል። ላብራቶሪም አብሮ ተሟልቷል።ህሙማን ሳልና ትኩሳት እንዳለባቸው ሲጠየቁ ለመደበቅ እንደሚሞክሩ የጠቆሙት ዶክተር በረከት ፣ ከስጋት ነጻ ሆነው ጤንነታቸውን ለማረጋገጥ ተባባሪ ቢሆኑ የተሻለ እንደሆነና በሽታውንም ለመከላከል እንደሚረዳ አስረድተዋል። የወረርሽኙ መከሰት በሆስፒታሉ የህክምና አገልግሎት ላይ ጫና የፈጠረ ቢሆንም፣ ያለውን የሰው ኃይል በአግባቡ በመጠቀም በሽታው እስኪወገድ ድረስ በዚህ ሁኔታ እንደሚቀጥልም ጠቁመዋል።አዲስ ዘመን ግንቦት 17/2012 ለምለም መንግሥቱ